**Antisemittisme i norske aviser på 1930- og 1940-tallet**

Gjennomgå styrker og svakheter ved å bruke avisartikler som kilde til historiske hendelser og hvordan de kan brukes som både levninger og beretninger. Noen stikkord:

* Innsikt i hva folk flest kunne vite
* Hva som ble sett på som viktig å dekke
* Hvordan hendelsene ble tolket i sin samtid
* Holdninger til hendelsene
1. **Les artikkelen «Hva er antisemittisme?» og marker hva antisemittiske forestillinger går ut på.**

Antisemittiske forestillinger er knyttet til ”jøden” som en gruppe med spesifikke måter å tenke og oppføre seg på. Sentralt er synet på jøder som illojale, uærlige, griske, opptatt av penger (kapitalister) og som majoritetssamfunnets fiende og en trussel/ årsak til samfunnsproblemer (kommunister). Videre innehar antisemittisme konspirasjonstenkning – at ”den internasjonale jødemakten” har et mål om verdensherredømme, at jøder har en sterk innflytelse/utgjør en mektig gruppe. I den moderne antisemittismen blir jødene sett som en rase med ”ondskap i blodet”.

1. **Les avisartiklene fra 1933 og 1935. Hvilke antisemittiske forestillinger finner du i måten avisene omtaler hendelsene på?**

***Aftenposten*** tror på eksistensen av jøders ”metoder og mentalitet”, at dette kan være årsak til problemer i Tyskland og at jøder selv bærer skyld for at de er blitt forhatt. Jødene fremstilles som en enhetlig gruppe som har utviklet evnen til å være slu og utspekulert og å utnytte ikke-jøder.

***Nationen*** siterer nazister som fremstiller jøder som penge-elskende.

***Arbeiderbladet*** anser ”den jødiske finans” som noe som faktisk finnes og som har vist seg sterkere enn nazistene. Selv om det ikke uttrykkes hat mot jødene er den antisemittiske forestillingen tilstede. ”Jødespørsmålet” sees som reelt.

***Tidens Tegn*** anser jøder som en rase og som et problem, men ikke slik nazistene tolker det. De anser ”jødeproblemet” som reelt fordi de mener jøder utgjør en ”stat i staten” og at assimilasjon derfor er løsningen for å få bukt med problemet jøder er tenkt å ha utgjort i ”snart to tusen år”.

Det er gjennomgående i artiklene at jødene i Tyskland ikke anses som tyskere, til tross for deres tusen år lange historie i landet.

1. **Les avisartiklene fra 1942. Hvilke likheter og forskjeller finner du i måten jødene blir omtalt, sammenlignet med artiklene fra 1930-tallet?**

Her er det noen likheter med ikke-nazistisk antisemittisme og nazistisk antisemittisme. Jøder fremstilles som et fremmedelement og et samfunnsproblem. Jøder sees på som ”internasjonalister” og ikke en del av det nasjonale fellesskapet. Forskjellen er at i artiklene fra 1942 er konspirasjonstenkningen sentral og at verden befinner seg i en sivilisasjonskamp mellom ”den gode germanske rasen” og ”den onde jødiske rasen”.

1. **Det er vanlig å se på andre verdenskrig som en krig mellom de allierte og aksemaktene. Delte nazistene dette synet på krigen?**

For nazistene var den andre verdenskrig en krig mellom dem og jødene (”den internasjonale jødemakten”). De mente at jødene trakk i trådene (konspirerte) og styrte lederne i land som kriget mot Nazi-Tyskland. Krigen kunne bare ende ved at jødene ble utryddet. Når nazistene brukte begrepet ”jødedommen” referer de til jøder/jødiskhet og ikke til religion. Nazistene forfulgte ikke jøder ut i fra religiøs tilhørighet men ut i ”deres jødiske blod”. Også jøder som konverterte til kristendommen ble forfulgt.

1. **Bruk det du har funnet ut til å besvare følgende problemstilling: ”Hvordan ble jøder fremstilt i norske aviser før og under okkupasjonen?”**

Utdypende informasjon i artikkelen ”Norske aviser før og under okkupasjonen”